Zrušuje všeobecne záväzné nariadenie č. 1/1993.

Všeobecne záväzné nariadenie
hlavného mesta Slovenskej republiky Bratislavy
č. 2/2000
z 10. februára 2000
o poplatku za znečisťovanie ovzdušia malým zdrojom
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 6 ods. 5 zákona č. 401/1998 Z.z. o poplatkoch za znečisťovanie ovzdušia sa uznieslo na tomto všeobecne záväznom nariadení:

§ 1
Účel nariadenia
Toto všeobecne záväzné nariadenie (ďalej len “nariadenie”) vymedzuje pojmy, povinnosti prevádzkovateľov malých zdrojov znečisťovania ovzdušia na území hlavného mesta Slovenskej republiky Bratislavy a určuje výšku poplatku za znečisťovanie ovzdušia.

§ 2
Vymedzenie pojmov
(1) Malým zdrojom znečisťovania ovzdušia1) (ďalej len “malý zdroj”) sú technologické celky obsahujúce stacionárne zariadenia na spaľovanie palív so súhrnným tepelným výkonom do 0,2 MW, ostatné technologické celky nepatriace do kategórie veľkých a stredných zdrojov znečisťovania,2) plochy, na ktorých sa vykonávajú práce, ktoré môžu spôsobovať znečisťovanie ovzdušia, skládky palív, surovín, produktov a odpadov, ak nie sú súčasťou veľkého alebo stredného zdroja znečisťovania, a iné stavby, zariadenia a činnosti výrazne znečisťujúce ovzdušie.
(2) Prevádzkovateľom malého zdroja (ďalej len “prevádzkovateľ”) podľa tohto nariadenia sa rozumie právnická osoba alebo fyzická osoba oprávnená na podnikanie.3)

§ 3
Povinnosti prevádzkovateľa
(1) Prevádzkovateľ je povinný
a)	oznámiť každoročne do 15. februára hlavnému mestu Slovenskej republiky Bratislave (ďalej len “hlavné mesto”) za každý malý zdroj spotrebu palív a surovín, z ktorých znečisťujúce látky vznikajú a ďalšie údaje potrebné na zistenie množstva a škodlivosti znečisťujúcich látok vypustených do ovzdušia za uplynulý rok, najmä o druhu a kvalitatívnych ukazovateľoch palív a surovín, počte prevádzkových hodín malého zdroja a o druhu a účinnosti odlučovacích zariadení,
b)	platiť poplatok za znečisťovanie ovzdušia (ďalej len “poplatok”) v  súlade s rozhodnutím, v ktorom hlavné mesto určí ročný poplatok na základe množstva a škodlivosti vypustených látok do ovzdušia alebo spotreby palív a surovín za znečisťovanie ovzdušia v predchádzajúcom roku, výšku a termíny splátok poplatku a ďalšie podmienky týkajúce sa poplatkovej povinnosti prevádzkovateľa,
c)	umožniť povereným zamestnancom hlavného mesta kontrolu malého zdroja a poskytnúť všetky potrebné údaje o jeho prevádzkovaní. 

(2) Povinnosť platiť poplatok a oznamovať údaje sa nevzťahuje na: 
a)	fyzické osoby prevádzkujúce malé zdroje s tepelným výkonom do 50 kW, pokiaľ nie sú pravidelne používané na výkon podnikateľskej činnosti,4)
b)	prevádzkovateľov stacionárnych spaľovacích zariadení, v ktorých sa ročne spáli menej paliva ako je uvedené v § 4 ods. 2.

§ 4
Výška poplatku
(1) Poplatok pre každý malý zdroj sa určuje na kalendárny rok paušálnou sumou do 20 000 Sk na základe oznámenia podľa § 3 ods. 1 písm. a) úmerne k množstvu a škodlivosti vypustených znečisťujúcich látok alebo k spotrebe palív a surovín, z ktorých znečisťujúce látky vznikajú. Ročný poplatok prevádzkovateľa pozostáva zo súčtu poplatkov za všetky ním prevádzkované malé zdroje na území hlavného mesta.5)
(2) Poplatok prevádzkovateľa zariadenia na spaľovanie palív so súhrnným  tepelným výkonom do 0,2 MW je 100 Sk, ak v ňom za obdobie uplynulého roka spálil
a)	0,7 t hnedého uhlia, alebo
b)	0,75 t ťažkého vykurovacieho oleja, alebo
c)	1,0 t čierneho uhlia, koksu, dreva, ľahkého vykurovacieho oleja, alebo
d)	3,5 t nafty, alebo
e)	25 000 m3 zemného plynu.
(3) Poplatok pri vyššej spotrebe paliva je násobok 100 Sk a podielu skutočnej spotreby k spotrebe uvedenej v odseku 2, najviac však 20 000 Sk.

§ 5
Vyrubenie poplatku
(1) Poplatok vyrubí primátor hlavného mesta (ďalej len “primátor”).
(2) Poplatok je splatný do 15 dní po doručení rozhodnutia o výške poplatku.

§ 6
Sankcie
(1) Za nesplnenie povinností uvedených v § 3 ods. 1 písm. a) a určených v rozhodnutí hlavného mesta, vydanom podľa § 3 ods.1 písm. b), uloží primátor prevádzkovateľovi pokutu do 20 000 Sk.6)
(2) Za nesplnenie povinnosti uvedenej v § 3 ods. 1 písm. c) uloží primátor prevádzkovateľovi pokutu od 500 Sk do 10 000 Sk.7)
(3) Pokutu podľa odseku 1 a 2 možno uložiť do jedného roka odo dňa, kedy sa primátor o porušení povinnosti dozvedel, najneskôr do 3 rokov od porušenia tejto povinnosti.8)

§7
Spoločné ustanovenia
(1) Pri zániku malého zdroja je prevádzkovateľ povinný zaplatiť okrem poplatku určeného podľa skutočnosti uplynulého roka aj poplatok za to obdobie kalendárneho roka, v ktorom znečisťoval ovzdušie, než došlo k zániku malého zdroja. Za tým účelom oznámi zánik malého zdroja do 15 dní hlavnému mestu.
(2) Poplatok je príjmom rozpočtu hlavného mesta. Použitie poplatku je účelovo viazané na ochranu životného prostredia hlavného mesta a na zabezpečenie výkonu úloh štátnej správy ochrany ovzdušia, prenesených na hlavné mesto.
(3) Sankcie sú príjmom rozpočtu hlavného mesta.

§ 8
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 1/1993 o poplatku za znečisťovanie ovzdušia malým zdrojom. 

§ 9
Účinnosť
Toto nariadenie nadobúda účinnosť 1. marca 2000.

Jozef Moravčík
primátor